## Ivace+i Internacional organitza una missió de compradors a la Fira Fimi, amb 48 empreses importadores

*** La 97a edició d’este certamen va obrir este dijous les portes en Fira València
* El 46 % de les empreses expositores és de la Comunitat Valenciana**

Ivace+i Internacional ha organitzat la visita d’un nodrit grup de compradors internacionals a la Fira Fimi Summer, que celebra estos dies la 97a edició en Fira València, per a donar a conéixer l’avançament de les col·leccions per a la temporada primavera-estiu 2025.

La fira dedicada a moda i calcer infantil, que va ser inaugurada este dijous per la subsecretària de la Conselleria d’Innovació, Indústria, Comerç i Consum, Elena Lumbreras, compta amb un total de 55 expositors, 45 dels quals són espanyols i d’estos, el 46 % n’és de la Comunitat Valenciana.

En este edició, Ivace+i Internacional, en col·laboració amb Cambra València, l’Associació Espanyola de Productes per a la Infància (ASEPRI) i Fira València, ha organitzat una missió de compradors internacionals integrada per 48 empreses procedents de destinacions com Itàlia, Hondures, els Estats Units, França, Croàcia, el Brasil, Portugal, el Regne Unit, el Japó o Suïssa, entre altres.

La directora general d’Emprenedoria i Internacionalització, Ester Olivas, ha destacat l’aposta d’Ivace+i  Internacional per donar suport a la internacionalització dels certàmens internacionals celebrats a la Comunitat Valenciana, amb el desenvolupament de campanyes de convidats internacionals que “acosten noves oportunitats de negoci a les nostres empreses i ajuden a promocionar els nostres sectors en mercats estratègics”.

Esta acció està enfocada exclusivament a mercats internacionals focalitzant la campanya de compradors a Llatinoamèrica, el Carib, els Estats Units i l’Orient Mitjà, així com a compradors estrangers de mercats habituals d’Europa.

Fecha: 28/06/2024